Ο  **Εμμάνουελ Ιφεάνι Εκουέμε** (αγγλικά:  **Emmanuel Ifeanyi Ekwueme**, γεννημένος στις 22 Νοεμβρίου 1979 στο Αμπό της Νιγηρίας), είναι Νιγηριανός, κάτοχος και Πολωνικού διαβατηρίου, βετεράνος διεθνής ποδοσφαιριστής, ο οποίος αγωνίζονταν ως αμυντικό χαφ.

Σταδιοδρομία σε συλλόγους
-------------------------

Ο Εκουέμε ξεκίνησε την επαγγελματική του καριέρα το 1996, σε ηλικία 17 ετών, με τη νιγηριανή ομάδα **NEPA Lagos** (National Electric Power Authority - NEPA), στην οποία αγωνίστηκε για μία σεζόν. Στη συνέχεια μετακόμισε για δύο σεζόν στην Τζάσπερ Γιουνάιτεντ με την οποία κατέκτησε την 4η θέση στο πρωτάθλημα του 1998.

Το καλοκαίρι του 1999, χάρη στις συστάσεις του πρώην συμπαίκτη του, Εμμάνουελ Ολισαντέμπε, με τον οποίο είχαν κοινή θητεία στην στην Τζάσπερ Γιουνάιτεντ, ο Εκουέμε πραγματοποίησε το μεγάλο άλμα στην καριέρα του και εντάχθηκε Πολόνια Βαρσοβίας. Πραγματοποίησε το ντεμπούτο του στο κορυφαίο πρωτάθλημα της Πολωνίας, στις 21 Ιουλίου 1999, στον εκτός έδρας αγώνα εναντίον της Βίντζεφ Λοτζ (τελικό σκορ 1-1). Γρήγορα μπήκε στην βασική ενδεκάδα της ομάδας της Βαρσοβίας, αγωνιζόμενος συνολικά 26 αγώνες πρωταθλήματος, στους οποίους σημείωσε 1 τέρμα (στις 25 Σεπτεμβρίου, στην εκτός έδρας νίκη με 1-0 εναντίον της Γκούρνικ Ζάμπζε). Με την Πολόνια, ο Εκουέμε κέρδισε τόσο το Πρωτάθλημα Πολωνίας (με 9 βαθμούς διαφορά από τη δεύτερη Βίσλα Κρακοβίας όσο και το **Πολωνικό League Cup** (αγωνιζόμενος και στα 90 λεπτά του τελικού [τελικό σκορ 2-1] εναντίον της Λέγκια Βαρσοβίας).

Τη σεζόν 2000-01, ο Εκουέμε ψηφίστηκε ως "Καλύτερος Ξένος Παίκτης" στο δημοψήφισμα της εβδομαδιαίας "Piłka Nożna "αφού πραγματοποίησε 21 εμφανίσεις στο πρωτάθλημα και κατέκτησε τόσο το **Πολωνικό Σούπερ Καπ** (κερδίζοντας τον τελικό 4-2 εναντίον της Αμίκα Βρόνκι) όσο και το Κύπελλο Πολωνίας (αγωνίστηκε στους διπλούς τελικούς εναντίον της Γκούρνικ Ζάμπζε).
Ο Εκουέμε ξεκίνησε και τη σεζόν 2001-02 ως παίκτης της Πολόνια αλλά το Δεκέμβρη του 2001 παραχωρήθηκε ως δανεικός στην Βίντζεφ Λοτζ, με την οποία κατέγραψε 7 συμμετοχές και 2 τέρματα, και την ομάδα να τερματίζει στη 10η θέση του βαθμολογικού πίνακα. 

Τη σεζόν 2002-03 επέστρεψε στην Πολόνια, αγωνίστηκε σε 14 αγώνες στην αρχή του πρωταθλήματος και εν συνεχεία, το Δεκέμβριο του 2002 παραχωρήθηκε με μεταγραφή στην Βίσλα Πλοκ. Συνολικά με τη φανέλα της Πολόνια κατέγραψε 61 συμμετοχές και πέτυχε ένα τέρμα.

Στη Βίσλα Πλοκ αγωνίσθηκε από το Δεκέμβρη του 2002 μέχρι το καλοκαίρι 2004, καταγράφοντας 1 τέρμα σε 21 συμμετοχές. Αναλυτικότερα, πραγματοποίησε το ντεμπούτο του με τη Βίσλα στις 15 Μαρτίου 2002, σε μια ήττα 0-1 από την Πολόνια. Συνολικά, έπαιξε σε 10 αγώνες για την ομάδα του Πουότσκ και σημείωσε 1 γκολ (νίκη 1-0 εναντίον Ντισκομπόλια Γκρόντζισκ). Έλαβε δε μέρος στους διπλούς τελικούς του Κυπέλλου Πολωνίας. Τη σεζόν 2003-2004 έπαιξε σε 11 αγώνες, με τη Βίσλα να τερματίζει στην 5η θέση του πρωταθλήματος. Το καλοκαίρι του 2004 πήγε διακοπές στην πατρίδα του και τελικά έσπασε το συμβόλαιο με τη Βίσλα. Υπέγραψε στη Λεχ Πόζναν αλλά η Βίσλα μπλόκαρε τη μεταγραφή με αποτέλεσμα να μην αγωνισθεί σε καμία από τις 2 ομάδες μέχρι το τέλος του 2004. 

Το Δεκέμβρη του 2004 μετακόμισε στον Άρης Θεσσαλονίκης αλλά δεν μπόρεσε να αγωνισθεί άμεσα επειδή η Λεχ Πόζναν κυνήγησε την υπόθεση στα δικαστήρια, υποστηρίζοντας ότι ο παίκτης είχε υπογράψει ταυτοχρόνως συμβόλαιο και με δύο συλλόγους.Τελικά η υπόθεση κρίθηκε υπέρ του Άρη και ο Εκουέμε πραγματοποίησε το ντεμπούτο του για την Ά Εθνική στις 12 Φεβρουαρίου 2005, στην εντός έδρας ισοπαλία (με 1-1) με τον Εργοτέλη. Μέχρι το τέλος της σεζόν έπαιξε συνολικά σε 8 αγώνες πρωταθλήματος και 3 αγώνες Κυπέλλου σημειώνοντας ένα τέρμα (στην εντός έδρας ήττα με 1-3 από τον ΠΑΟΚ) και ο Άρης, καταλαμβάνοντας την 14η θέση, υποβιβάστηκε στη δεύτερη κατηγορία και δεν του ανανέωσε το συμβόλαιο. 

Τη σεζόν 2005-2006 παρέμεινε στην Ελλάδα, μετακομίζοντας στη Βέροια , ομάδα της τρίτης κατηγορίας με την οποία αγωνίστηκε σε 18 αγώνες, πετυχαίνοντας την προαγωγή του συλλόγου στη δεύτερη κατηγορία. Με τη λήξη της σεζόν 2005-6, το συμβόλαιό του δεν επεκτάθηκε και έμεινε χωρίς σύλλογο για μια σεζόν. Το καλοκαίρι του 2007 υπέγραψε συμβόλαιο με την πολωνική ομάδα δεύτερης κατηγορίας **Unia Janikowo**, αλλά δεν χρησιμοποιήθηκε λόγω οικονομικών διαφορών με το διοικητικό συμβούλιο της ομάδας κι έτσι το Σεπτέμβριο του 2007 μετακόμισε με ετήσιο συμβόλαιο στην αντίπαλη ομάδα Βάρτα Πόζναν. Με τη Βάρτα αγωνίστηκε μόνο σε 6 συναντήσεις και η ομάδα κατέλαβε τελικά την 14η θέση στο βαθμολογικό πίνακα.

Από τα τέλη του 2008 έως το 2010 έπαιξε στην πολωνική ομάδα της δεύτερης κατηγορίας Ζνιτς Προύσκουφ. Τη σεζόν 2010-11 αποχαιρέτησε το επαγγελματικό ποδόσφαιρο και μετακόμισε στην **LZS Piotrówka** στο 4η Κατηγορία του Πολωνικού ποδοσφαίρου. Στις 13 Ιουνίου 2012, ο Εκουέμε κατήγγειλε ότι έπεσε θύμα ρατσιστικής συμπεριφοράς κατά τη διάρκεια του αγώνα της ομάδας του εναντίον της Szczakowianki Jaworzno.

Προσωπική ζωή
-------------

Στην Πολωνία έχει το παρατσούκλι "Tolek". Τρία μικρότερα αδέρφια του: o Paschal Obinna Ekwueme, ο Martins Nnabugwu Ekwueme και ο Lucky Junior Ekwueme είναι επίσης ποδοσφαιριστές. 
Ο Εκουέμε είναι παντρεμένος από το 2006 και αποτελεί τον εκπρόσωπο για τη Νιγηρία της πολωνικής αθλητικής εταιρείας **TICO**. Διοργάνωσε, μεταξύ άλλων, κι έναν φιλικό αγώνα μεταξύ της Team TICO (στην οποία έπαιξαν, μεταξύ άλλων, οι Nwankwo Kanu , Benedict Akwuegbu , Mobi Oparaku και Henry Onwuzuruike ) και της FC Dragons Okiwe. Επίσης διετέλεσε Αθλητικός Διευθυντής της Heartland FC

Εθνική ομάδα
------------

Ο Εκουέμε έκανε το ντεμπούτο του για την Εθνική Νιγηρίας στις 7 Οκτωβρίου 2000 , σε μια νίκη 2-0 επί της Εθνική Μαδαγασκάρης στους προκριματικούς αγώνες του Κυπέλλου Εθνών Αφρικής του 2002. Το ίδιο έτος, ο παίκτης κλήθηκε στο προπονητικό κέντρο της Εθνικής ομάδας για την προετοιμασία πριν την τελική φάση του Κυπέλλου Εθνών Αφρικής. Τελικά, όμως, δεν κλήθηκε στην ομάδα για το τουρνουά που διεξήχθη στο Μάλι.

Ωστόσο το 2004, υπήρξε μέλος της ομάδας για το Κύπελλο Εθνών Αφρικής του 2004. Έπαιξε εκεί ως αριστερό χαφ - στον αγώνα των ομίλων με τη Εθνική Νότιας Αφρικής (4:0), στον ημιτελικό με την Εθνική Τυνησίας (1:1 και 3:5 στα πέναλτι) και στον αγώνα για την 3η θέση απέναντι στο Εθνική Μάλι (2:1) , και κατέκτησε το χάλκινο μετάλλιο της διοργάνωσης. Την ίδια χρονιά, έπαιξε επίσης σε όλους σχεδόν τους προκριματικούς αγώνες του Παγκόσμιο Κύπελλο Ποδοσφαίρου του 2014, παρόλο που έμεινε χωρίς σύλλογο για μισό χρόνο.

Διακρίσεις
----------

Πολόνια Βαρσοβίας

* Εκστρακλάσα (1): 1999-2000
* Πολωνικό League Cup (1): 1999-2000
* Κύπελλο Πολωνίας (1): 2000-2001
* Πολωνικό Σούπερ Καπ (1): 2000-2001

Παραπομπές
----------

1. ↑  Informacje o zawodniku: Emmanuel Ekwueme | I Liga 2001/02 Spadkowa
2. ↑  O Αρης μπροστά στον γρίφο Εκουέμε
3. ↑  O Tolek παραδέχεται ότι έκανε λάθος
4. ↑  Τέλος ο Εκουέμε
5. ↑  Που να΄ναι αυτή η ψυχή?
6. ↑  EMMANUEL EKWUEME Racially Abused In Poland
7. ↑  I still cherish playing against Rivaldo, Deco – Ex-Eagles star Ekwueme
8. ↑  Νιγηρία-Μάλι 2-1
9. ↑  Ekwueme w Piotrówce!

Εξωτερικοί σύνδεσμοι
--------------------

* Προφίλ του Ε.Εκουέμε στο Transfermarkt.com
* Η καριέρα του Εκουέμε
* Emmanuel Ekwueme at FootballDatabase.eu
* EKWUEME Emmanuel Ifeanyi at polska-pilka.pl